Pta-skietdood: Só is verdagte vasgetrek – foto's | Maroela Media
Die verdagte word in hegtenis geneem. Foto: Hi-Risk Unit/Facebook
Die ma van die verdagte wat in hegtenis geneem is vir die moord op Nicolene Schreuder (35), is glo saam met hom in hegtenis geneem nadat sy hom gehelp het om vir die polisie weg te kruip.
Arthur Crewe, hoof van Hi-Risk Unit-veiligheidsdienste, was op die toneel toe die verdagte in hegtenis geneem is en het aan Maroela Media gesê die man se ma het hom in 'n instapkluis by haar huis versteek.
Schreuder is Woensdagoggend ten aanskoue van haar kollegas by haar werksplek in Pretoria doodgeskiet. Die man het omstreeks 08:30 by die kantoor ingestap en vir Schreuder gevra. Sy het saam met hom uit die kantoor gestap, waar hy haar buite op die stoep doodgeskiet het. Die man het op sy motorfiets gevlug.
Volgens Crewe het personeel van Hi-Risk Unit-veiligheidsdienste die hele dag saam met lede van die Garsfontein-polisie gewerk om die man vas te trek. Hulle het heel eerste op die man se huis in Pretoria toegeslaan, maar hy was nie tuis nie. Daar is wel op vuurwapens beslag gelê.
"Vriende en familie van die man het ons heeltyd gebel om te help met die soektog en wenke te gee waar hy dalk kan wees. Ons het in 'n stadium 'n beboste gebied in Mooikloof gefynkam, want ons het vermoed hy kan dalk soontoe gegaan het om selfmoord te pleeg," het hy gesê. "Ons het uiteindelik die man se pa opgespoor en hy het vir ons gesê dat sy seun by sy ma is."
Die groep is toe na 'n plaas in Bronkhorstspruit waar hulle die verdagte se ma en haar vriend aangetref het. Die ma het gesê dat haar seun wel daar was, maar dat hy in die bosse in gevlug het. "Nadat ons die gebied gefynkam het, kon ons niks kry nie en ons is terug na die huis toe. Ons het uiteindelik die seun in 'n instapkluis in 'n buitegebou aangetref waar hy weggekruip het." Die man is in hegtenis geneem.
Volgens Crewe is die ma en haar vriend ook in hegtenis geneem vir dwarsboming van die gereg. Daar is ook op nog vuurwapens beslag gelê. Ao. Dave Miller, woordvoerder van die polisie, het aan Maroela Media bevestig dat twee mense saam met die verdagte in hegtenis geneem is.
Crewe het gesê die man was glo jaloers nadat die verhouding met Schreuder skipbreuk gely het en sy 'n nuwe vriend begin sien het. "Hy het 'n klomp aanmerkings op die toneel gemaak oor hoekom hy dit gedoen het, maar die ware storie sal in die hof uitkom. Vir nou is ons net bly hy is so vinnig vasgetrek."
Op die toneel waar die verdagte in hegtenis geneem is. Foto: Hi-Risk Unit/Facebook
Ons Suid-Afrikaanse mans moet nou ophou om te dink vrouens is hulle privaat besit!!!
As hy haar nie kon kry nie sou niemand nie … siek!!!!! En dan vra almal altyd hoekom ek "single" is!
Ja wel julle mans wil jul brode beide kante gebotter he.Jul Suid-Afrikaanse mans moet ook maar leer om by een vrou te bly jul wil mos te veel vrouens he!
Aan Christa, ladybug en V: dankie vir julle kommentaar en dat ek ook aan julle kon roer.
'n Vrou sal altyd 'n onvoorspelbare wonderlike 'ding' bly. Daarom is dit "moeder"-natuur en nie "vader"-natuur. Moedernatuur is 'n tannie wat maak net soos sy wil en wanneer sy wil. Dit sien ons uit aardbewings, vulkane, orkane, vloede ens.